อย่ากลัว ยืนยันวัคซีนมีความปลอดภัย ส่วนอาการข้างเคียงจะหายไปเองภายใน 3 วัน
ศ.พญ.กุลกัญญา โชคไพบูลย์กิจ ผู้อำนวยการศูนย์วิจัยคลินิกคณะแพทยศาสตร์ศิริราชพยาบาล กล่าวว่า อาการไข้ ปวด บวมแดง อ่อนเพลีย ซึ่งเป็นอาการข้างเคียงจากการฉีดวัคซีน เนื่องจากบางรายร่างกายอาจมีอาการตอบสนองมากกว่าคนทั่วไป เช่น ร่างกายไม่พร้อม นอนไม่เพียงพอ มีอาการเครียด หรือป่วยอยู่ แต่อาการดังกล่าวจะเป็นอยู่ประมาณ 2-3 วันและจะหายไปเอง เป็นอาการที่เกิดขึ้นชั่วคราว แต่สิ่งที่จะตามมาคือ ทำให้เรามีภูมิคุ้มกันไม่ป่วย หรือเสียชีวิตจากโรคโควิด-19 ส่วนอาการแพ้รุนแรงอาจเกิดขึ้นได้ ดังนั้นจึงต้องเฝ้าระวังช่วงครึ่งชั่วโมงแรก หลังจากรับวัคซีนแล้ว แต่การฉีดวัคซีนทำให้อัตราการเสียชีวิตลดลง จึงอยากให้ทุกคนเข้ามาฉีดวัคซีนกันให้มากๆศ.พญ.กุลกัญญา กล่าวว่า วัคซีนซิโนแวค สามารถฉีดได้ทุกช่วงอายุจนถึง 60 ปี เนื่องจากตอนแรกที่วัคซีนมาถึงเราไม่มีข้อมูลเพียงพอ แต่ขณะนี้ที่มีข้อมูลมากขึ้นแล้วผู้ที่มีอายุ 60 ปีขึ้นไปก็สามารถฉีดวัคซีนซิโนแวคได้ ไม่น่ามีปัญหา ส่วนวัคซีน แอสตร้าเซนเนก้า สามารถฉีดให้กับผู้ที่มีอายุตั้งแต่ 18 ปีขึ้นไป ประกอบกับวัคซีนล็อตแรกที่เข้ามามีจำนวนน้อย จึงมีการแบ่งช่วงอายุสำหรับฉีดวัคซีนทั้ง 2 ยี่ห้อ ทั้งนี้ยอมรับว่า อาการข้างเคียงจากการฉีดวัคซีน แอสตร้าเซนเนก้า ส่วนใหญ่จะเกิดกับผู้ที่มีอายุน้อยมากกว่าคนที่มีอายุมากแต่อาการก็จะหายเป็นปกติได้เอง ซึ่งในช่วงอีก 3-4 เดือนข้างหน้าจะมีวัคซีนทางเลือกมากขึ้น ซึ่งจะทำให้คนที่มีอายุน้อยมีโอกาสได้ฉีดวัคซีนมากขึ้น แต่ยืนยันว่า วัคซีนทุกยี่ห้อมีความปลอดภัยกับคนไทยแน่นอน